היום: החתימה על הסכם עוז לתמורה המלא
היום, יום א', בשעה 13:30, ייערך טקס החתימה על הסכם עוז לתמורה לרפורמה בחטיבה העליונה במערכת החינוך. ממשרד ראש הממשלה נמסר, כי טקס החתימה על ההסכם ייערך במעמד ראש הממשלה, בנימין נתניהו, שר האוצר, יובל שטייניץ, שר החינוך, גדעון סער, יו"ר ארגון המורים, רן ארז, ויו"ר מרכז השלטון המקומי, שלמה בוחבוט, במשרד ראש הממשלה בירושלים.
השנה אמורים להיכנס לרפורמה 50 תיכונים, רובם השייכים לרשתות החינוך. במסגרת ההסכם המורים יעבדו 40 שעות שבועיות, במקום 24 כיום, ויקבלו תוספת של 42% לשכרם. לתוספת זו תתווסף תוספת שחיקה של 3% ובונוסים בסכומים של עד 8,000 ש"ח, שאותם יקבלו מדי שנה רק כמחצית מהמורים, על פי הישגיהם. 6 מבין 16 שעות העבודה הנוספות יוקצו לשיעורים פרטניים ו-10 שעות שהייה, שיכללו מפגשי צוות, מפגשים עם הורים, בדיקת עבודות ומבחנים וכדומה. בשיחה עם קו לחינוך בחודש שעבר, צפו בכירים במערכת החינוך, כי בשל האיחור בחתימה על הסכם עוז לתמורה, שהייתה אמורה להתקיים לפני כחמישה חודשים, לא תושלם עד תחילת שנת הלימודים במרבית התיכונים המצטרפים הקמת פינות הישיבה האישיות למורים, הנדרשות ליישום 16 שעות העבודה הנוספות. הגורמים סברו, כי ניתן להתחיל ביישום עוז לתמורה גם כשפינות העבודה עדיין לא הושלמו, ולהשלימן במהלך השנה.
לקו לחינוך נודע, כי את המגיעים לאירוע החתימה על ההסכם במשרד ראש הממשלה תקדם הפגנה של מורים, המוחים על העסקת אלפי מורים בחוזה, ללא תנאים סוציאליים נאותים, בעיקר בירושלים ובתל אביב ועל מרכיב הבונוסים שבהסכם עוז לתמורה שממנו, כאמור, לא ייהנו כל המורים.